Omnibus presentes litteras inspecturis, magister Guillelmus, officialis curie Senon., in Domino salutem. Noverint universi quod sicut audivimus ex testimonio Gaufredi, prioris de Calvo-monte, quem ad hoc audiendum missimus, nobilis mulier, Helluisis, domina Calvimontis in escambium census quem habebat ecclesia Sancti-Remigii Senon. in domibus et porprisiis Senon., apud Marchellum siti, ad quas transferre se volebant Fratres-Minores Senon. commorantes, et in escambium decime et aliorum proventuum, quos ratione juris parrochialis habebat eadem ecclesia Sancti-Remigii in dictis teneturis, ad preces et instantiam eorumdem Fratrum-Minorum assignavit et quittavit in perpetuum, eidem ecclesie Sancti-Remigii, sex denarios censuales quos habere se dicebat in stabulis domini regis, et censum quem eidem domino debere dicebantur homines inferius nominandi pro domibus et porprisiis Senon. in parrochia Sancti-Maximini et in parrochia Sancti-Mauricii ante domos domini regis sitis inferius exprimendis, videlicet: Girardus de Gans octo denarios tam pro platea que fuit Ogeri Boart quam pro domo et porprisia contigua domui Guiberti et Auberti de Macheæ. Galterus, filius defuncti Ogeri Boart, sex denarios pro domo et porprisia dicti defuncti Ogeri contigua domui precedenti, et Gilo de Henot, pro liberis defuncti Hatonis, carpentarii, sex denarios pro domo et sequenti porprisia et cameris retro usque ad granchiam Guiberti et Auberti de Machau. Floria, filia defuncti Fulconis Mouton, duos denarios et obolum pro domo lapidea et porprisia contigua domui defuncti Jacobi de Montbar. Recognoverunt etiam homines supradicti, in nostra presentia constituti, excepta Floria antedicta que absens esse dicebatur, quod pro domibus et teneturis antedictis debebant censum pretaxatum et proventus et subjectionem omnimodam ad censivam pertinentes domine memorate, etc. Quitavit etiam ecclesie supradicte in perpetuum sex denarios censuales et quicquid juris habebat in molendino, porprisia et appenditiis ejusdem molendini subtus Calvum-montem sitis, quod molendinum a jam dicta ecclesia tenere dicebantur Petronilla, relicta Herberti Munerii. Petrus, vero, de Barris, miles, filius domine supradicte in nostra presentia constitutus, supradicta omnia voluit, rata habuit et concessit, etc. Actum, anno Gratie Mº CCº tricesimo-quarto, mense maio.